**รายงานการวิเคราะห์การบริหารและขับเคลื่อนแผนปฏิบัติการ สำนักส่งเสริมสุขภาพ กรมอนามัย**

**ประจำปีงบประมาณ พ.ศ. 2563 รอบ 6 เดือนหลัง (เมษายน – กันยายน 2563)**

**........................................**

การจัดทำแผนปฏิบัติการประจำปีงบประมาณ พ.ศ. 2563 สำนักส่งเสริมสุขภาพกรมอนามัย

รอบ 6 เดือนแรก ตุลาคม 2562 – มีนาคม 2563 (งบดำเนินงาน) ตามกรอบงบประมาณรายจ่ายประจำปีงบประมาณ 2562 ไปพลางก่อน ในระบบศูนย์ติดตามผลการปฏิบัติงานกรมอนามัย (DOC 4.0) และได้รับ
การอนุมัติแผนปฏิบัติการดังกล่าว ตามหนังสือกองแผนงาน ที่ สธ 0905.02/1446 ลงวันที่ 28 ตุลาคม 2562 เรื่องขออนุมัติแผนปฏิบัติการประจำปีงบประมาณ พ.ศ. 2563 ระดับหน่วยงาน (รอบที่ 2) ภายใต้วงเงินงบประมาณ 14,957,339 บาท ซึ่งประกอบด้วย 19 โครงการ 86 กิจกรรม และเมื่อเทียบกับแนวทางในการดำเนินการเบิกจ่ายเงินงบประมาณ พ.ศ. 2563 ที่มีการแจ้งเวียนตามหนังสือกรมอนามัยที่ สธ 0903.02/ว 8267
ลงวันที่ 6 พฤศจิกายน 2562 ได้กำหนดเมื่อสิ้นเดือนมีนาคม 2563 มีเป้าหมายที่ร้อยละ 100 ของงบประมาณพลางก่อน (หน้าที่ 1 บรรทัดที่ 18) และแผนปฏิบัติการที่ดำเนินการของสำนักส่งเสริมสุขภาพวางแผนไว้ร้อยละ 100 ซึ่งเป็นไปตามเป้าหมายที่กรมอนามัยกำหนด และมีผลการเบิกจ่ายร้อยละ 85.25 ของงบประมาณ
พลางก่อน ทั้งนี้ การบริหารและขับเคลื่อนแผนปฏิบัติการ กรมอนามัยได้กำหนดแนวทางการบริหารแผนปฏิบัติการกรมอนามัย (งบดำเนินงาน) โดยมีการแจ้งเวียนให้หน่วยงานถือปฏิบัติตามหนังสือกรมอนามัย
ที่ สธ 0905.02/ว776 ลงวันที่ 29 มกราคม 2562 ได้กำหนดไว้ว่า “ทั้งนี้การปรับส่วนอื่น ๆ ในโครงการที่ไม่ถือว่าเป็นการปรับแผนปฏิบัติการ เช่น การปรับช่วงระยะเวลา การถัวเฉลี่ยจ่ายงบประมาณของกิจกรรมภายใต้โครงการเดียวกันโดยไม่เพิ่มวงเงินงบประมาณภาพรวมและไม่เพิ่มกิจกรรมใหม่ของโครงการ” (หน้าที่ 4 บรรทัด 10-12)

จากสถานการณ์การแพร่ระบาดของเชื้อโควิด-19 จึงมีการบริหารและขับเคลื่อนแผนปฏิบัติการให้สอดคล้องกับสถานการณ์ดังกล่าว โดยการปรับแผนงาน/โครงการ/กิจกรรม/ระยะเวลา/งบประมาณ/กลุ่มเป้าหมาย/วิธีการ เพื่อให้มีการเบิกจ่ายเป็นไปตามวัตถุประสงค์และเป้าหมายของกรมอนามัยมากที่สุด สำนักส่งเสริมสุขภาพจึงได้ปรับแผนงาน/โครงการ/กิจกรรม/ระยะเวลา/งบประมาณ/กลุ่มเป้าหมาย/ โดยปรับเป็น 21 โครงการ 133 กิจกรรม ซึ่งมีกิจกรรมที่สอดคล้องกับการป้องกันการแพร่ระบาดเชื้อโควิด-19 จำนวน 17 กิจกรรม และได้รับการอนุมัติปรับแผนปฏิบัติการประจำปีงบประมาณ พ.ศ. 2563 (รอบ 6 เดือนหลัง) ตามหนังสือ กองแผนงาน ด่วนที่สุด ที่ สธ 0905.02/631 ลงวันที่ 23 เมษายน 2563 ซึ่งมีความล่าช้ากว่าสถานการณ์ปกติ 1 เดือน ส่งผลให้การเบิกจ่ายงบประมาณไม่เป็นไปตามเป้าหมายด้วย

จากผลการวิเคราะห์ข้อมูลแผนปฏิบัติการและความรู้การบริหารแผนดังกล่าวสามารถกำหนดประเด็นความรู้ที่สำคัญในการขับเคลื่อนงาน คือ แนวทางการบริหารแผนปฏิบัติการกรมอนามัย (งบดำเนินงาน) เพื่อให้บุคลากรสามารถดำเนินการได้อย่างถูกต้องตามหลักเกณฑ์แนวทางของกรมอนามัย โดยจัดทำเป็นผังกระบวนการขั้นตอนการบริหารและขับเคลื่อนแผนปฏิบัติการสำนักส่งเสริมสุขภาพ (Flow Chart) สื่อสารให้บุคลากรในหน่วยงานรับทราบและปฏิบัติได้อย่างถูกต้องเป็นแนวทางเดียวกัน พร้อมทั้งเร่งรัดการดำเนินงานและกากับติดตามแผนปฏิบัติการอย่างใกล้ชิดทุกเดือน และได้กำหนด นโยบาย/มาตรการ/แผนการดำเนินงาน ดังนี้

**1. ข้อเสนอเชิงนโยบาย**

 1.1 แนวทางการบริหารแผนปฏิบัติการกรมอนามัย (งบดำเนินงาน) ที่ได้การแจ้งเวียนให้หน่วยงานถือปฏิบัติ ตามหนังสือกรมอนามัยที่ สธ 0905.02/ว776 ลงวันที่ 29 มกราคม 2562 ควรมีความยืดหยุ่น เพื่อให้

-2-

หน่วยงานสามารถดำเนินการได้และบรรลุตามวัตถุประสงค์ของแผนงานโครงการ/กิจกรรม ภายใต้สถานการณ์การแพร่ระบาดของเชื้อโควิด-19

1.2 โครงการ/กิจกรรมใดที่ไม่สามารถดำเนินการได้ตามแผนปฏิบัติการประจำปีงบประมาณ พ.ศ. 2563 สำนักส่งเสริมสุขภาพ ผู้อำนวยการสำนักส่งเสริมสุขภาพจะพิจารณาบริหารจัดการใช้งบประมาณดังกล่าวในโครงการ/กิจกรรมที่มีความจำเป็นเร่งด่วน

**2. มาตรการดำเนินการ**

2.1 เร่งรัดการดำเนินงานให้เป็นตามแผนปฏิบัติการประจำปีงบประมาณ พ.ศ. 2563 สำนักส่งเสริมสุขภาพ และปรับช่วงระยะเวลาดำเนินการเร็วขึ้นได้ให้ปรับช่วงระยะเวลา เช่น การผลิตสื่อสิ่งพิมพ์ต่าง ๆ
ที่เกี่ยวข้องกับการป้องกันการแพร่เชื้อโควิด-19 ให้ดำเนินการให้แล้วเสร็จภายในเดือนพฤษภาคม 2563

2.2 วางแผนการจัดซื้อนมผงเพื่อป้องกันการติดเชื้อเอชไอวี จากแม่สู่ลูก และการจัดซื้อจัดจ้างรายการ
ต่าง ๆ ตามรายการที่ได้รับการจัดสรรงบลงทุน ตั้งแต่ต้นปีงบประมาณและเร่งรัดให้มีการจัดซื้อจัดจ้างตามแผนที่กำหนด

2.3 กำกับติดตามการดำเนินการตามแผนปฏิบัติการประจำปีงบประมาณ พ.ศ. 2563 สำนักส่งเสริมสุขภาพ ร่วมกับการกำกับติดตามผลการใช้จ่ายงบประมาณเป็นประจำทุกเดือนในการประชุมสำนักส่งเสริมสุขภาพ

2.4 จัดทำผังกระบวนการขั้นตอนการบริหารและขับเคลื่อนแผนปฏิบัติการสำนักส่งเสริมสุขภาพ (Flow Chart) ที่ชัดเจนเพื่อให้บุคลากรในหน่วยงานรับทราบและปฏิบัติได้อย่างถูกต้องเป็นแนวทางเดียวกันตามแนวทางการบริหารแผนปฏิบัติการกรมอนามัย (งบดำเนินงาน) ที่กรมอนามัยกำหนด